ባለረዥም ሕንፃው ግራንድ ሪዞርትና ስፓ ሥራ ሊጀምር ነው
በባህር ዳር ከተማ የጣና ሐይቅን ይዘው ከተገነቡና እየተገነቡ ካሉ ሆቴሎችና ሪዞርቶች መካከል አንዱ የሆነው ግራንድ ሪዞርትና ስፓ፣ በሚቀጥለው ሳምንት በይፋ ሥራ ሊጀምር ነው፡፡ወይዘሮ ትልቅሰው ገዳሙ በተባሉ ባለሀብት የተገነባው ይህ ባለ17 ፎቅ ሆቴል በባህር ዳር ከተማ ውስጥ ካሉ ሕንፃዎች ረዥሙ መሆኑ ታውቋል፡፡ በኢትዮጵያ ውስጥም ከሚገኙ ሆቴሎች ካላቸው ሕንፃ ርዝመት አንፃር ሲታይም በረዥምነቱ ተጠቃሽ የሚሆን ነው ተብሏል፡፡ከአራት ዓመታት በላይ የፈጀውና የካቲት 7 ቀን 2007 ዓ.ም. በይፋ ተመርቆ የሚከፈተው ይህ ሪዞርትና ስፓ፣ 150 የመኝታ ክፍሎችና አንድ ባለአምስት ኮከብ ሆቴል ሊይዝ የሚገባውን የተለያዩ አገልግሎቶችን መስጠት በሚያስችል ደረጃ የተገነባ ነው ተብሏል፡፡እያንዳንዳቸው 1,200 ሰዎችን የሚያስተናግዱ ሦስት የስብሰባ አዳራሾችና ልዩ መሰብሰቢያ አዳራሾች፣ የተለያየ ደረጃ ያላቸው አምስት ሬስቶራንቶችና አምስት ባሮችንም አካትቶ ይዟል፡፡ የውበት ሳሎን፣ ጂም፣ የምሽት ክለብ፣ መዋኛና የመሳሰሉ አገልግሎቶችን መስጠት በሚያስችለው ደረጃ የተገነባ መሆኑም የተገኘው መረጃ ያስረዳል፡፡ሆቴሉ ይሰጣቸዋል ተብለው ከሚጠበቁ አገልግሎቶች ባሻገር የሆቴልና የመዝናኛ አገልግሎቶች የሚሰጡ ሦስት ጀልባዎች ይኖሩታልም ተብሏል፡፡ የሦስቱም ጀልባዎች ግዥ የተፈጸመ በመሆኑ በቅርቡ ይገባሉ ተብሎ ይጠበቃል፡፡እንደ መረጃው ከሆነ እነዚህ ጀልባዎች ለደንበኞች በጣና ሐይቅ ላይ የምግብና የባር አገልግሎት እንዲሰጡ በሚያስችሉ ዲዛይኖች የተገነቡ ናቸው፡፡ወይዘሮ ትልቅሰው ከባህር ዳሩ ግራንድ ሪዞርትና ስፓ በተጨማሪ በደብረ ማርቆስ ከተማ ባለሦስት ኮከብ ሆቴል ገንብተዋል፡፡ በተመሳሳይም በጋምቤላና በሐዋሳ ከተሞች ባለሦስት ኮከብ ደረጃ ይኖራቸዋል የተባሉ ሁለት ሆቴሎችን በመገንባት ላይ እንዳሉ ለማወቅ ተችሏል፡፡በተለያዩ የቢዝነስ ሥራዎች ውስጥ ሲንቀሳቀሱ የቆዩት ወ/ሮ ትልቅሰው፣ ወደ ሆቴል ኢንዱስትሪው ውስጥ ከመግባታቸው ቀደም ብሎ በዋናነት በትራንስፖርትና በኮንስትራክሽን ማሽነሪ ሥራዎች ውስጥ ቆይተዋል፡፡አዲሱ ሆቴል ባለአምስት ኮከብ ደረጃ ይኖረዋል ተብሎ የሚጠበቅ ሲሆን፣ አጠቃላይ የኢንቨስትመት ወጪውም ከ300 ሚሊዮን ብር በላይ ይሆናል ተብሎም ተገምቷል፡፡